16.

A 21.A.95., 21.A.97. és 21.A.101. pont helyébe a következő szöveg lép: „21.A.95. Kis jelentőségű módosítások jóváhagyására vonatkozó követelmények a) A típusalkalmassági bizonyítvány kis jelentőségű módosításának besorolását és jóváhagyását végezheti: 1. az ügynökség; vagy 2. egy jóváhagyott tervező szervezet a 21.A.263. c) pont 1. és 2. alpontjában meghatározott kiváltságai szerint, amint az a jóváhagyási feltételekben szerepel. b) A típusalkalmassági bizonyítvány kis jelentőségű módosítása csak az alábbi feltételek teljesülése esetén hagyható jóvá: 1. ha igazolást nyert, hogy maga a módosítás és a módosítás által érintett területek megfelelnek a típusalkalmassági bizonyítványba hivatkozás útján befoglalt típusalkalmassági-tanúsítási alapnak és környezetvédelmi követelményeknek; 2. az üzemeltetési alkalmasságra vonatkozó adatokat érintő módosítások esetében ha igazolást nyert, hogy az üzemeltetési alkalmassági adatokban szükséges változások megfelelnek a típusalkalmassági bizonyítványba hivatkozás útján befoglalt, az üzemeltetési alkalmassági adatok jóváhagyási alapjának; 3. ha nyilatkozat született az 1. ponttal összhangban alkalmazandó típusalkalmassági-tanúsítási alap megfelelőségéről, és a megfelelésre vonatkozó igazolások rögzítésre kerültek a megfelelési dokumentumokban; valamint 4. ha a terméknek nem tárták fel olyan sajátosságát vagy jellemzőjét, amely miatt a kérelemben szereplő felhasználása nem volna biztonságos. c) A b) pont 1. alpontjától eltérve azok a tanúsítási előírások, amelyek a típusalkalmassági bizonyítványba hivatkozás útján befoglalt előírásoknál később váltak alkalmazandóvá, kis jelentőségű módosítások esetében alkalmazhatók, feltéve, hogy nem befolyásolják a megfelelés igazolását. d) Az a) ponttól eltérve a 21.A.20. d) pontban említett nyilatkozatban a kérelmező által szerepeltetett kérésre egy légi jármű típusalkalmassági bizonyítványának kis jelentőségű módosítása azt megelőzően is jóváhagyható, hogy bizonyították volna az üzemeltetési alkalmassági adatok jóváhagyási alapjának való megfelelést, amennyiben a kérelmező még az előtt bizonyítja a megfelelést, hogy ezekre az adatokra ténylegesen szükség lenne. e) A kérelmező benyújtja az ügynökségnek a módosítást igazoló adatokat és egy a megfelelésnek a b) ponttal összhangban történő igazolására vonatkozó arra vonatkozó nyilatkozatot. f) A típusalkalmassági bizonyítvány kis jelentőségű módosításának jóváhagyása kizárólag a típusalkalmassági bizonyítványban szereplő azon sajátos kialakítás(ok)ra vonatkozik, amelyek módosultak. 21.A.97. Nagy jelentőségű módosítások jóváhagyására vonatkozó követelmények a) A típusalkalmassági bizonyítvány nagy jelentőségű módosításának besorolását és jóváhagyását végezheti: 1. az ügynökség; vagy 2. jóváhagyott tervező szervezet a 21.A.263. c) pont 1. és 8. alpontjában meghatározott kiváltságai szerint, amint az a jóváhagyási feltételekben szerepel. b) A típusalkalmassági bizonyítvány nagy jelentőségű módosítása csak az alábbi feltételek teljesülése esetén hagyható jóvá: 1. ha igazolást nyert, hogy maga a módosítás és a módosítás által érintett területek megfelelnek az ügynökség által a 21.A.101. ponttal összhangban kidolgozott típusalkalmassági-tanúsítási alapnak és környezetvédelmi követelményeknek; 2. az üzemeltetési alkalmasságra vonatkozó adatokat érintő módosítás esetén ha igazolást nyert, hogy az üzemeltetési alkalmassági adatokban szükséges változások megfelelnek az ügynökség által a 21.A.101. ponttal összhangban kidolgozott, az üzemeltetési alkalmassági adatok jóváhagyási alapjának; valamint 3. ha a 21.A.20. ponttal összhangban igazolást nyert – a módosítástól függően – az 1. és a 2. alpontnak való megfelelés. c) A b) pont 2. és 3. alpontjától eltérve a 21.A.20. d) pontban említett nyilatkozatban a kérelmező által szerepeltetett kérésre egy légi jármű típusalkalmassági bizonyítványának nagy jelentőségű módosítása azt megelőzően is jóváhagyható, hogy bizonyították volna az üzemeltetési alkalmassági adatok jóváhagyási alapjának való megfelelést, amennyiben a kérelmező még az előtt bizonyítja a megfelelést, hogy ezekre az adatokra ténylegesen szükség lenne. d) A típusalkalmassági bizonyítvány nagy jelentőségű módosításának jóváhagyása kizárólag a típusalkalmassági bizonyítványban szereplő azon sajátos kialakítás(ok)ra vonatkozik, amelyek módosultak. 21.A.101. A típusalkalmassági tanúsítási alap, az üzemeltetési alkalmassági adatok jóváhagyási alapja és környezetvédelmi követelmények a típusalkalmassági bizonyítvány nagy jelentőségű módosítása esetében a) A típusalkalmassági bizonyítvány nagy jelentőségű módosítása és a módosítás által érintett területek esetében teljesülniük kell a módosított termékre a módosítás kérelmezésének időpontjában alkalmazandó tanúsítási előírásoknak vagy az ezen időpontot követően az alábbi f) ponttal összhangban alkalmazandó tanúsítási előírásoknak. A kérelem érvényességét a 21.A.93.c) pontnak megfelelően kell megállapítani. A módosított terméknek emellett meg kell felelnie az ügynökség által a 21.B.85. ponttal összhangban meghatározott környezetvédelmi követelményeknek. b) Az a) ponttól eltérve az a) pontban említett tanúsítási előírások vagy bármely egyéb közvetlenül kapcsolódó tanúsítási előírás korábbi módosításai a következőkben felsorolt helyzetekben alkalmazhatók, kivéve, ha a korábbi módosítás a típusalkalmassági bizonyítványba hivatkozás útján befoglalt kapcsolódó tanúsítási előírások alkalmazandóvá válásánál később váltak alkalmazandóvá: 1. az ügynökség megítélése szerint a módosítás nem jelentős. Annak meghatározásához, hogy egy adott módosítás jelentős-e, az ügynökség a módosítást a típusterv összes korábbi módosításának és a szóban forgó termék típusalkalmassági bizonyítványában szereplő alkalmazandó tanúsítási előírások összes kapcsolódó módosításának összefüggésében mérlegeli. Automatikusan jelentős módosításnak minősülnek azon módosítások, amelyek megfelelnek az alábbi kritériumok egyikének: i. az általános kialakítás vagy a szerkezeti felépítés változik; ii. a módosítandó termék tanúsításakor használt feltételezések érvényüket vesztik. 2. Azon területek, rendszerek, alkatrészek vagy berendezések esetében, amelyeket az ügynökség megítélése szerint nem érint a módosítás. 3. A módosítás által érintett azon területek, rendszerek, alkatrészek vagy berendezések esetében, amelyek kapcsán az ügynökség megállapítja, hogy az a) pontban említett tanúsítási előírásoknak való megfelelés érdemben nem járul hozzá a módosított termék biztonsági szintjéhez, illetve célszerűtlen. c) Az a) ponttól eltérve a legfeljebb 2 722 kg (6 000 font) maximális tömegű légi járművek (a forgószárnyas légi járművek kivételével), illetve a legfeljebb 1 361 kg (3 000 font) maximális tömegű nem gázturbinás forgószárnyas légi járművek módosítása esetén a módosításnak és a módosítás által érintett területeknek meg kell felelniük a típusalkalmassági bizonyítványba hivatkozással bejegyzett alkalmazandó típusalkalmassági tanúsítási alapnak. Mindazonáltal abban az esetben, ha az ügynökség úgy véli, hogy egy módosítás valamely szempontból jelentős, előírhatja, hogy a módosítás és az általa érintett terület a típusalkalmassági bizonyítványba hivatkozással bejegyzett típusalkalmassági tanúsítási alap módosításának vagy bármely más, közvetlenül kapcsolódó tanúsítási előírásnak feleljen meg, kivéve, ha az ügynökség úgy ítéli meg, hogy az adott módosításnak való megfelelés nem járul hozzá érdemben a módosított termék biztonságának szintjéhez, illetve célszerűtlen. d) Amennyiben az ügynökség úgy véli, hogy a módosításra vonatkozó kérelem benyújtásának időpontjában alkalmazandó tanúsítási előírások nem nyújtanak megfelelő keretet a tervezett módosításhoz, akkor a módosításnak és az általa érintett területeknek az ügynökség által a 21.B.75. pont szerint előírt különleges feltételeknek, valamint ezek módosításainak is meg kell felelniük annak érdekében, hogy garantált legyen a módosításra vonatkozó kérelem benyújtásának időpontjában alkalmazandó tanúsítási előírásokban megállapítottal egyenértékű biztonsági szint. e) Az a), b) és c) ponttól eltérve a hogy a módosítás és az általa érintett területek az ügynökség által előírt tanúsítási előírásoktól különböző, a kérelmező által javasolt alternatív előírásoknak is megfelelhetnek, feltéve, hogy az ügynökség véleménye szerint az alternatív előírások olyan biztonsági szintet garantálnak, amely: 1. típusalkalmassági bizonyítvány esetében: i. az ügynökség által a fenti a), b) vagy c) pont szerint előírt tanúsítási előírásokban megállapítottal egyenértékű; vagy ii. megfelel az (EU) 2018/1139 rendelet II. mellékletében foglalt alapvető követelményeknek; 2. korlátozott típusalkalmassági bizonyítvány esetében megfelel a rendeltetésének. f) Ha egy kérelmező úgy dönt, hogy a típusalkalmassági bizonyítvány módosítására irányuló kérelem benyújtását követően alkalmazandóvá vált módosításban szereplő tanúsítási előírásoknak kíván megfelelni, akkor a módosításnak és az általa érintett területnek a közvetlenül kapcsolódó egyéb tanúsítási előírásnak is meg kell felelniük. g) Amennyiben egy légi jármű típusalkalmassági bizonyítványának módosítására vonatkozó kérelem érinti az üzemeltetési alkalmasságra vonatkozó adatokat, vagy a kérelmet a beadását követően kiegészítik úgy, hogy a módosítás érintse azokat, az üzemeltetési alkalmasságra vonatkozó adatok jóváhagyási alapját az a)–f) pont alapján kell meghatározni.”